Diari Oficial de la Generalitat Valenciana


Sumari del DOGV 4914, del 30-12-2004 (2004/13809)

ORDE de 21 de desembre, de la Conselleria de Benestar Social, per la qual es regulen i es convoquen ajudes en matèria de servicis socials en el sector de discapacitats per a l'any 2005.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4914

Data del DOGV
:   30-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13149


Data del document
:   21-12-2004

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda als discapacitats
    * administració local
    * associació de municipis
    * discapacitat
    * suport econòmic
    * servei social
    * societat sense fins de lucre

ORDE de 21 de desembre, de la Conselleria de Benestar Social, per la qual es regulen i es convoquen ajudes en matèria de servicis socials en el sector de discapacitats per a l'any 2005. [2004/Q13474]
  
Només unes actuacions d'impuls públic realment decidides poden contribuir a la consecució d'unes condicions de vida sense diferències entre els ciutadans i ciutadanes de la nostra comunitat, en compliment del mandat que, en este sentit, la Constitució espanyola imposa als poders públics, i en estreta col·laboració amb els agents socials que des de l'àmbit públic o privat exercixen una important tasca en estos sectors de població.
  
Precisament per això, un dels objectius primordials de la Generalitat Valenciana en l'àmbit del benestar social consistix a racionalitzar i dinamitzar la gestió dels servicis socials, entre ells l'atenció integral i específica a persones amb discapacitat, oferint millors prestacions a un sector vulnerable i necessitat una especial protecció. Eixe esperit és el que emana de la Llei 5/1997, de 25 de juny, de la Generalitat Valenciana, per la qual es regula el sistema de servicis socials en l'àmbit de la Comunitat Valenciana.
  
D'altra banda, la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat, consagra un autèntic estatut jurídic establint amb un enfocament global, junt amb els principis generals d'actuació i drets subjectius, la tipologia de centres i servicis d'atenció especialitzada, així com les ajudes econòmiques de caràcter personal dirigides a millorar les seues potencialitats, afavorir la interacció amb el seu entorn i la promoció del seu benestar i qualitat de vida amb els suports i ajudes necessaris.
  
Esta orde de convocatòria d'ajudes en matèria de servicis socials en el sector de persones amb discapacitat per a l'any 2005 s'elabora com a conseqüència lògica de la continuada avaluació i seguiment dels resultats que amb caràcter positiu s'han obtingut en les diverses convocatòries realitzades en anys precedents, i es promulga en el marc de principis com la responsabilitat pública, la planificació, la prevenció, etcètera, amb una voluntat de globalitat en l'acció dels poders públics i de foment del benestar social.
  
En virtut d'això i fent ús de les facultats que em conferix l'article 35.e de la Llei 5/1983, de 30 de desembre, del Govern Valencià, modificada per la Llei 1/2002, de 26 de febrer, de la Generalitat Valenciana, l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, i el Decret 120/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Títol I
  
Ajudes i subvencions
  
Article 1. Àmbit i objecte
  
És objecte d'esta orde, regular i convocar ajudes i subvencions en matèria de servicis socials en el sector de discapacitats psíquics, físics, sensorials i malalts mentals dirigides a fomentar les següents prestacions i servicis:
  
I) Centres
  
II) Programes
  
III) Prestacions econòmiques individualitzades
  
Article 2. Sol·licitants
  
1. Podran sol·licitar les ajudes corresponents a centres i programes els representants de les entitats sense ànim de lucre que estiguen inscrites en el Registre d'Entitats, Centres i Servicis de la Conselleria de Benestar Social, la funció principal de les quals siga l'atenció a persones amb discapacitat.
  
Les corporacions locals i les mancomunitats, constituïdes d'acord amb el que disposa l'article 3.2 de la Llei 7/1985, Reguladora de les Bases de Règim Local, podran sol·licitar les ajudes corresponents a centres, d'acord amb el que disposa la secció primera del capítol I de la present orde, i ajudes relatives a programes de malalts mentals, de conformitat amb el que disposa la secció segona d'este capítol.
  
2. Les prestacions econòmiques individualitzades podran ser sol·licitades per les persones afectades per alguna discapacitat que disposen de certificat de reconeixement de la condició de minusvalidesa amb anterioritat a la publicació d'esta orde, o bé, que estiga en fase de ser reconeguda la dita condició amb la documentació completa amb anterioritat a l'esmentada data, sense que es trobe paralitzat l'expedient per causa imputable a l'interessat, o pel seu representant legal, i que a més reunisquen les condicions arreplegades en el capítol II.
  
Capítol I
  
Ajudes destinades a centres i programes
  
Article 3. Criteris i prioritats
  
1. S'establix el següent orde de prioritats per a la concessió d'ajudes públiques:
  
1r. Promoure la continuïtat dels centres i programes en el sector de les persones amb discapacitat que hagueren sigut subvencionades en l'exercici anterior sempre que es considere convenient la seua continuïtat per raons d'interés públic.
  
2n. Programes d'estades de respir per a atendre urgències i pal·liar situacions d'estrés en aquelles famílies que tinguen en el seu nucli alguna persona discapacitada.
  
2. Qualsevol nou projecte que es promoga, serà objecte d'estudi i valoració per la Direcció General d'Integració Social de Discapacitats, la qual determinarà la idoneïtat, i si escau, la seua subvenció d'acord amb les limitacions pressupostàries.
  
3. Seran criteris d'avaluació i valoració per a la continuïtat dels programes i la subvenció de nous projectes els següents:
  
- Posseir capacitat organitzativa i professional per a la realització de les activitats programades i una eficàcia ja acreditada, si és el cas, en la gestió d'altres projectes.
  
- Cobrir amb les seues actuacions un major àmbit territorial o poblacional i l'adequació del nombre de beneficiaris al tipus de programa, en el cas d'entitats i institucions d'àmbit local.
  
- La major contribució de l'entitat sol·licitant, amb fons propis o aliens, per al seu adequat desenvolupament.
  
- La coherència interior del programa i de les seues actuacions per a l'atenció de necessitats socials, en relació amb la cobertura pública o privada existent, així com el nivell de coordinació i complementarietat amb altres recursos.
  
Quant als objectius programats:
  
- Fomentar l'autonomia i el desenvolupament personal, així com el suport als col·lectius implicats en l'àrea d'intervenció de discapacitats, com a alternatives a l'ingrés en centres.
  
- Afavorir la convivència i la integració de les persones amb discapacitat física, psíquica, sensorial o per malaltia mental crònica.
  
- Desenvolupar actuacions específiques per a la prevenció de la discapacitat i la integració social de les persones amb malaltia mental crònica.
  
Article 4. Obligacions dels beneficiaris
  
Tots els sol·licitants d'ajudes per a centres i programes que atenen al sector de persones amb discapacitat adquirixen, per la concessió d'estes, a més de les obligacions establides en la Llei 5/1997, sobre el Sistema de Servicis Socials en l'àmbit de la Comunitat Valenciana, les següents obligacions específiques:
  
1. Atendre els requeriments de la Direcció General d'Integració Social de Discapacitats o de la direcció territorial de Benestar Social corresponent, respecte a la demanda de places.
  
En este sentit, els centres tindran l'obligació de cobrir les places que queden vacants amb els usuaris que determine la direcció territorial de Benestar Social corresponent i comunicar les baixes d'atesos en un termini màxim de tres dies. No obstant això, qualsevol baixa que no siga sol·licitada a petició de l'interessat o dels seus representants legals, haurà de ser prèviament autoritzada per la corresponent comissió de valoració de la Direcció General d'Integració Social de Discapacitats o de la direcció territorial de Benestar Social corresponent.
  
2. Comunicar a la Direcció General d'Integració Social de Discapacitats o a la direcció territorial de Benestar Social corresponent la sol·licitud i la concessió de tota ajuda per part d'altres organismes públics o privats, aportant la documentació justificativa de percebre estes ajudes i la destinació concreta dels fons, incorrent en causa de minoració dels imports corresponents i reintegrament de les quantitats indegudament percebudes, en cas d'incompliment d'esta obligació.
  
3. Complir l'horari d'atenció als usuaris i el calendari laboral anual especificat en el pla d'actuació del centre per a l'exercici en què es concedix l'ajuda.
  
4. Formalitzar adequadament els documents de seguiment tècnic i financer elaborats per la Direcció General d'Integració Social de Discapacitats i assumir les actuacions de control financer que escauen a la Intervenció General en relació amb la subvenció.
  
5. No alterar la finalitat de les subvencions i complir les obligacions que establix la legislació vigent per als perceptors de fons públics.
  
6. Facilitar la inspecció i el control de la Conselleria de Benestar Social i, en particular, de la Direcció General d'Integració Social de Discapacitats, a fi de conéixer qualsevol aspecte de l'activitat objecte de la subvenció.
  
7. Deixar constància expressa de la condició de centre subvencionat per la Generalitat Valenciana en qualsevol relació amb tercers.
  
8. Justificar les ajudes concedides en el termini màxim establit en la present orde.
  
9. Atindre's a la coordinació i planificació que establisca la Direcció General d'Integració Social de Discapacitats.
  
Article 5. Documentació
  
1. Sol·licitud, degudament omplida i subscrita pel representant de l'entitat, segons model oficial que figura en l'annex I.
  
Cada entitat demanarà, en una única sol·licitud, les subvencions tant per a centres com per a programes.
  
2. Fitxa de manteniment de tercers, segons model oficial que figura en l'annex III, i que servirà per a acreditar la titularitat del compte bancari a través del qual el beneficiari desitja percebre la subvenció.
  
3. Pla d'actuació per a l'exercici sol·licitat i memòria de les activitats realitzades en l'exercici anterior, especificant-hi el calendari laboral anual i l'horari d'atenció als usuaris del centre.
  
Secció primera
  
Ajudes destinades a centres
  
Article 6. Objecte
  
Les subvencions arreplegades en esta secció tenen com a objecte finançar els gastos de manteniment de centres de servicis socials especialitzats dirigits a persones amb discapacitat.
  
La subvenció es concretarà en funció dels mòduls econòmics que, sobre la base del cost/persona/dia, se fixen en l'article següent, a la vista de les necessitats manifestades en la sol·licitud i de l'estimació d'ingressos que, en concepte d'aportacions dels usuaris o altres fonts, es derive de l'anàlisi de la documentació presentada junt amb ella o documentació complementària, incrementant-se, en tot cas, els mòduls relacionats en els apartats 1.1 i 1.2 de l'article 7.1 en els conceptes que es relacionen en l'article 7.2. d'esta orde.
  
Article 7. Mòduls econòmics
  
1. Els mòduls econòmics que han de ser aplicats en el càlcul de les subvencions regulades en esta secció són els següents:
  
1.1 Persones amb discapacitat física, psíquica i sensorial:
  
a) Centres ocupacionals minusvàlids (220 dies): fins a 22,20 €/pers./dia.
  
b) Centres de dia (220 dies): fins a 30,80 €/pers./dia.
  
c) Centres d'estimulació precoç o d'atenció primerenca (220 dies): fins a 14,90 € /pers./dia.
  
d) Vivendes tutelades, com a alternativa a l'atenció residencial (365 dies): fins a 33,92 €/pers./dia.
  
e) Residències discapacitats (365 dies).
  
1. Psíquics autònoms: fins a 22,25 €/pers./dia.
  
2. Psíquics profunds: fins a 37,10 €/pers./dia.
  
1.2 Malalts mentals:
  
a) Residències de malalts mentals: fins a 45,70 €/pers./dia.
  
b) Centres de rehabilitació i inserció social de malalts mentals (CRIS): fins a 16,90 €/pers./dia.
  
c) Centres de dia per a malalts mentals: fins a 18,05 €/pers./dia.
  
d) Vivendes tutelades, com a alternativa a l'atenció residencial (365 dies): fins a 45,50 €/pers./dia.
  
2. Els mòduls relacionats en els apartats 1.1 i 1.2 podran veure's incrementats en els conceptes següents:
  
2.1 Plus de direcció i triennis del personal.
  
2.2 Arrendaments, assegurances, transport d'usuaris, tributs i contractes anuals de manteniment de les instal·lacions. Estos conceptes podran ser subvencionats fins un màxim del 100% en la mesura que siga un gasto justificat.
  
2.3 Auxiliar ocupacional i fisioterapeuta. Estes figures professionals seran objecte de subvenció en determinats centres ocupacionals que, per les característiques dels usuaris, es consideren ho requerisquen.
  
2.4 Coordinador de residència. En les residències de discapacitats autònoms amb capacitat per a 30 o més persones s'aplicarà un complement de coordinador de residència.
  
2.5 En els centres de rehabilitació i integració social es podran regular altres figures professionals que no estiguen definides en l'Orde de 3 de febrer de 1997, de la Conselleria de Treball i Assumptes Socials, segons la redacció donada per la seua correcció d'errors, si les condicions dels centres ho requerixen, amb la possibilitat de variar el mòdul establit.
  
2.6 En aquells centres d'estimulació precoç o d'atenció primerenca que, excepcionalment, funcionaren en règim no ambulatori, es podrà incrementar el seu mòdul fins a 27,50 €/pers./dia.
  
2.7 En els centres de dia en què la població atesa siga majoritàriament de paralítics cerebrals, el mòdul es podrà incrementar fins a 50 €/pers./dia.
  
3. Així mateix, els mòduls establits han de considerar-se màxims i les quantitats que se subvencionen estaran en funció de:
  
- Nombre de beneficiaris.
  
- Adequació del centre als criteris establits en el Decret 91/2002, de 30 de maig, del Govern Valencià, sobre registre dels titulars d'activitats d'acció social, i de registre i autorització de funcionament dels servicis i centres d'acció social a la Comunitat Valenciana i en l'Orde de 9 d'abril de 1990 pel que fa a l'estat de les instal·lacions, a la infraestructura, al personal de què disposen, a les prestacions que oferixen, i a qualsevol altre requisit establit en la norma. En el cas de malalts mentals, els centres hauran d'adequar-se també a la correcció d'errors de l'Orde de 3 de febrer de 1997, de la Conselleria de Treball i Assumptes Socials, per la qual es modifica l'Orde de 9 d'abril de 1990 sobre registre, autorització i acreditació dels servicis socials de la Comunitat Valenciana, a fi d'atendre als nous servicis que es van a prestar a malalts mentals crònics a la Comunitat Valenciana (DOGV núm. 2.937, de 24 de febrer de 1997).
  
- Ingressos aportats pels beneficiaris.
  
Secció segona
  
Ajudes destinades a programes
  
Article 8. Tipologia dels programes
  
Les ajudes arreplegades en esta secció seran destinades al desenvolupament de programes definits en el títol II de l'Orde de 9 d'abril de 1990, de la Conselleria de Treball i Seguretat Social (DOGV núm. 1.291, de 26 d'abril de 1990):
  
1. Programes de convivència, destinats a afavorir la integració comunitària propiciant la relació amb altres persones a través dels recursos normalitzats.
  
Es consideren, programes de convivència, entre altres: clubs d'oci i campaments d'estiu.
  
2. Programes de cooperació social, destinats a potenciar la vida de la comunitat propiciant la participació en tasques comunes i fomentant la iniciativa social.
  
Es consideren programes de cooperació social, entre altres: els grups d'autoajuda, acollida i tornada a casa i intervenció psicosocial.
  
3. Programes d'intervenció per a la prevenció i inserció social, destinats a afavorir la integració social, recolzant, tant a les persones amb discapacitat, com, al seu entorn familiar.
  
Es consideren programes d'intervenció per a la prevenció i inserció social, entre altres: el respir familiar, campanyes de mentalització i sensibilització, intervenció psicoeducativa amb famílies i suport a la prevenció de recaigudes.
  
Dels imports subvencionats podran destinar-se fins un màxim del 30% per a gastos de manteniment, i fins un màxim del 10% per a gastos de dietes, desplaçaments i difusió gràfica o material divulgatiu relacionat amb el programa a realitzar, sempre que el seu cost no siga assumit o subvencionat per una altra entitat o medi.
  
Article 9. Mòduls econòmics
  
Els mòduls econòmics que han de ser aplicats en el càlcul de les subvencions de campaments per a persones amb discapacitat i estades de respir familiar són els següents:
  
1. Campaments/vacacions per a persones amb discapacitat (15 dies)
  
1.1 Persones amb discapacitat psíquica lleugera o moderada, paralítics cerebrals i discapacitats físics que no necessiten assistència d'una altra persona en les activitats de la vida diària: fins a 239,60 €/estada total.
  
1.2 Persones amb discapacitat psíquica severa o profunda, paralítics cerebrals i discapacitats físics que necessiten assistència d'una altra persona en les activitats de la vida diària: fins a 390,55 €/estada total.
  
2. Estades de «respir familiar»: fins a 31,40 €/pers./dia.
  
Capítol II
  
Prestacions econòmiques individualitzades
  
Article 10. Modalitats
  
S'atendran les dos modalitats següents:
  
1. Ajudes per al desenvolupament personal.
  
2. Ajudes per a l'atenció institucionalitzada.
  
Article 11. Exclusions i incompatibilitats
  
Queden explícitament excloses d'estes ajudes:
  
1. Aquelles que siguen competència institucional d'altres organismes públics.
  
2. Aquelles que hagen sigut subvencionades, pel mateix concepte, per altres organismes.
  
3. Adquisicions efectuades i accions executades amb anterioritat a la petició de l'ajuda i/o de l'exercici anterior a la vigència de la convocatòria.
  
Serà incompatible la concessió de l'ajuda sol·licitada amb el gaudi gratuït i/o simultani de servicis que cobrisquen els mateixos supòsits i necessitats, a través d'altres institucions públiques o privades que els subvencionen.
  
Secció primera
  
Ajudes per al desenvolupament personal
  
Article 12. Tipus i característiques
  
Comprén totes aquelles mesures tendents a facilitar a persones amb problemes motors o sensorials el manteniment en el seu entorn social, incrementant la seua autonomia i afavorint les seues relacions i la integració en la societat.
  
S'establixen els següents tipus i prioritats:
  
1. Ajudes destinades a l'eliminació de barreres arquitectòniques existents en la vivenda pròpia o en l'edifici de la persona amb discapacitat i que obstaculitzen la seua mobilitat en ella.
  
Comprenen aquelles transformacions o reformes que contribuïsquen a evitar els obstacles i a facilitar la mobilitat.
  
2. Ajudes per a l'adaptació de vehicles de motor.
  
Comprenen aquelles mesures destinades a facilitar els desplaçaments per mitjans propis i autònoms.
  
3. Ajudes tècniques.
  
Comprenen aquelles mesures destinades a l'adaptació funcional de la llar i a l'adquisició dels estris necessaris per al desenvolupament en la vida ordinària i que estiguen directament relacionades amb el tipus de discapacitat del sol·licitant de l'ajuda.
  
Respecte a l'adaptació de la llar i dels estris, només se subvencionaran aquells elements necessaris per a augmentar l'accessibilitat i l'autonomia en la realització d'actes de la vida diària de la persona amb discapacitat i en general qualsevol altre mitjà o instrument que elimine les barreres de comunicació.
  
Article 13. Requisits
  
Els sol·licitants de les ajudes hauran de reunir amb anterioritat a la publicació de l'orde els requisits següents:
  
1. Ser menor de 60 anys.
  
2. Disposar de certificat de reconeixement de la condició de minusvalidesa, o bé estar en fase de ser reconeguda la mencionada condició amb la documentació completa amb anterioritat a la publicació de l'orde, sense que es trobe paralitzat l'expedient per causa imputable a l'interessat.
  
3. Que existisquen deficiències de caràcter motor o sensorial en el sol·licitant que li impedisquen o dificulten la seua mobilitat i/o comunicació a través de mitjans normals.
  
4. Que la sol·licitud estiga referida a elements relacionats amb les necessitats d'accessibilitat i/o comunicació, sent-ne exclosos els que signifiquen una millora en la llar/edifici que no estiga directament relacionada amb els impediments físics i/o sensorials reconeguts en el corresponent dictamen tecnicofacultatiu.
  
5. Idoneïtat d'allò que s'ha sol·licitat per a atendre la necessitat que planteja el subjecte.
  
6. No haver obtingut, en els últims 5 anys, ajuda pel mateix concepte, excepte provada necessitat.
  
Article 14. Documentació
  
1. Sol·licitud, segons model oficial que figura en l'annex II, subscrita pel beneficiari o pel seu representant, degudament omplida.
  
2. Fotocòpia del document nacional d'identitat del sol·licitant i/o del representant i/o fotocòpia del llibre de família.
  
3. En els supòsits d'incapacitat declarada judicialment s'acompanyarà fotocòpia de la resolució judicial d'incapacitat.
  
- En els supòsits de menors discapacitats s'aportarà fotocòpia de llibre de família junt amb una declaració de conformitat de sol·licitud d'ajuda per part del cònjuge que no haja exercit la representació.
  
- En aquells supòsits de menors discapacitats sotmesos a tutela s'acompanyarà fotocòpia de sentència de designació de tutor.
  
4. Declaració de la renda corresponent a l'exercici de 2003 dels membres de la unitat familiar. En cas d'estar exempt de l'obligació de presentar la declaració de l'impost sobre la renda de les persones físiques, el sol·licitant haurà de presentar certificat negatiu de l'Agència Estatal de l'Administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
  
Sempre que l'interessat així ho autoritze, els certificats administratius en suport paper podran ser substituïts per certificats telemàtics o per transmissions de dades.
  
5. Certificat de reconeixement de la condició de minusvalidesa acompanyat del corresponent dictamen tecnicofacultatiu o, si escau, còpia de sol·licitud de certificat de reconeixement de la condició de minusvalidesa.
  
6. Informe social en què s'especifique la necessitat l'acció objecte de l'ajuda, indicant repercussions positives o negatives que la concessió o denegació de l'ajuda sol·licitada puga ocasionar a l'interessat.
  
7. Per a la modalitat d'eliminació de barreres arquitectòniques, a més:
  
- Dos pressupostos de les adaptacions que calga realitzar, amb especificació detallada i valorada de totes elles.
  
- Justificació de la propietat de la vivenda o l'autorització del propietari per a realitzar les reformes.
  
- Permisos municipals, si escau.
  
8. Per a la modalitat d'adaptació d'un vehicle de motor:
  
- Presentació del permís de conducció.
  
- Garantir, per mitjà de declaració jurada o declaració expressa responsable l'afectació del vehicle al seu ús exclusiu i privat durant un període mínim de 6 anys.
  
- Ajustar-se l'adaptació que se sol·licita a allò que s'ha estipulat en el permís de conduir.
  
- Dos pressupostos corresponents a l'adaptació que cal realitzar.
  
9. Per a la modalitat d'ajudes tècniques:
  
- Dos pressupostos corresponents a l'adquisició que se sol·licite.
  
Article 15. Determinació dels ingressos
  
Per a determinar els ingressos es tindran en compte els ingressos procedents de tots i de cada un dels membres de la unitat familiar.
  
Als efectes de la present orde, constituïxen modalitats d'unitat familiar les següents:
  
1. La integrada pels cònjuges no separats legalment o unió de fet inscrita en el Registre Administratiu de la Comunitat Valenciana, i si n'hi haguera, els fills i altres descendents en què concórreguen totes i cada una de les circumstàncies següents:
  
a) Que siguen fadrins i convisquen amb ells.
  
b) Que no hagen complit 25 anys d'edat el 31 de desembre del 2005, llevat que siguen discapacitats amb un grau de minusvalidesa igual o superior al 33%, i en este cas no n'hi haurà límit d'edat.
  
c) Que no presenten declaració de l'impost de la renda sobre les persones físiques independent.
  
2. La formada pel pare o la mare, i si n'hi haguera, els fills i altres descendents en què concórreguen totes i cada una de les circumstàncies assenyalades en els apartats a), b) i c) del punt 1 anterior.
  
Article 16. Determinació de la concessió
  
La forma de determinar la quantia de la concessió serà determinada en funció dels ingressos de la unitat familiar, del nombre dels seus membres, del cost de l'acció o del mòdul econòmic estipulat en l'article 17 i del percentatge que figura en la taula de l'annex IV de la present orde.
  
La quantia màxima de l'ajuda no podrà ser superior al cost de la necessitat que tracta de cobrir l'ajuda ni superar el mòdul econòmic establit en l'article 17.
  
Article 17. Mòduls econòmics
  
Els mòduls econòmics màxims pels quals es regixen estes prestacions són els següents:
  
1) Barreres arquitectòniques fins a 4.545 €
  
2) Adaptació vehicles de motor fins a 855 €
  
3) Ajudes tècniques fins a 1.230 €
  
Secció segona
  
Ajudes per a l'atenció institucionalitzada
  
Article 18. Tipus i criteris d'adjudicació
  
Comprén aquelles mesures de necessària aplicació quan s'han esgotat o resulten insuficients els recursos de caràcter individual o comunitari, per a atendre les necessitats de l'individu que requerix l'atenció especialitzada en un centre residencial del sector de discapacitats (físics, psíquics, sensorials o per malaltia mental).
  
L'adjudicació de les ajudes, així com la seua quantificació concreta s'ajustarà als criteris següents:
  
1) Tindran prioritat les ajudes que pel mateix concepte hagen sigut objecte de subvenció en l'exercici anterior, sempre que s'acredite la necessitat continuació d'atenció institucionalitzada.
  
2) Així mateix, la cobertura de situacions d'extrema necessitat que requerisquen especial protecció.
  
Article 19. Requisits
  
Els sol·licitants de les ajudes hauran de reunir amb anterioritat a la publicació de l'orde els requisits següents:
  
1) Ser menor de 60 anys.
  
2) Haver sol·licitat plaça en residència pública.
  
3) Disposar del certificat de reconeixement de la condició de minusvàlid amb anterioritat a la publicació d'esta orde, o bé que estiga en fase de ser reconeguda la dita condició amb la documentació completa amb anterioritat a la mencionada data, sense que es trobe paralitzat l'expedient per causa imputable a l'interessat.
  
4) Estar afectat per una discapacitat que dificulte la seua integració social.
  
5) Disposar de la prescripció tècnica en què es determine la necessitat l'acció objecte de l'ajuda.
  
6) No tindre domicili o tindre una situació familiar greu que impedisca l'atenció de l'individu que, per les seues particulars característiques, no pot desenvolupar una vida autònoma.
  
7) - Ser major de 16 anys, en els supòsits d'ajudes d'atenció institucionalitzada en residències de discapacitats. Només en situacions excepcionals es consideraran edats inferiors.
  
- Ser major de 18 anys, en els supòsits d'ajudes destinades a l'atenció institucionalitzada en centres residencials de malalts mentals.
  
Article 20. Documentació
  
1) Sol·licitud, segons model oficial que figura en l'annex II, degudament omplida i subscrita per l'usuari o pel seu representant.
  
2) Fotocòpia del document que acredite la sol·licitud de plaça en un centre públic.
  
3) Certificat de reconeixement de la condició de minusvàlid acompanyat del corresponent dictamen tecnicofacultatiu.
  
4) Prescripció tècnica en què es determine la necessitat l'acció objecte de l'ajuda expedit pels servicis tècnics municipals o pels equips de salut mental en el cas de malalts mentals.
  
5) Declaració de la renda corresponent a l'exercici de 2003 del sol·licitant de l'ajuda. En cas d'estar exempt de l'obligació de presentar la declaració de l'impost sobre la renda de les persones físiques, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades al sol·licitant, així com les pensions o ajudes percebudes pels familiars com a conseqüència de la minusvalidesa del sol·licitant.
  
Sempre que l'interessat així ho autoritze, els certificats administratius en suport paper podran ser substituïts per certificats telemàtics o per transmissions de dades.
  
En el cas de no disposar el sol·licitant d'ingressos personals, s'aportarà la declaració de la renda relativa a l'exercici 2003 de la unitat familiar, i en el supòsit que esta última no tinga ingressos caldrà ajustar-se al que disposa l'article 14.4. S'entendrà per unitat familiar la prevista en l'article 15 d'esta orde.
  
6) Certificat del director o directora de la residència, degudament autoritzat, on pretenga ingressar, en què conste l'existència de plaça i el seu cost mensual.
  
En cas d'estar ja ingressat s'aportarà un certificat en què figure la data d'ingrés i el cost mensual de la plaça.
  
7) Fotocòpia del document nacional d'identitat de l'usuari i/o del seu representant.
  
8) - En els supòsits d'incapacitat declarada judicialment s'acompanyarà fotocòpia de la resolució judicial d'incapacitat.
  
- En els supòsits de menors discapacitats s'aportarà fotocòpia de llibre de família junt amb una declaració de conformitat de sol·licitud d'ajuda per part del cònjuge que no haja exercit la representació.
  
- En aquells supòsits de menors discapacitats sotmesos a tutela s'acompanyarà fotocòpia de resolució de designació de tutor.
  
Article 21. Determinació dels ingressos
  
Per a determinar els ingressos es tindran en compte els ingressos de l'usuari. En cas de no disposa-ne, es tindrà en compte els ingressos procedents de tots i de cada un dels membres de la unitat familiar. S'entendrà per unitat familiar allò que s'ha determinat en l'article 15.
  
Article 22. Determinació de la concessió
  
1. La forma de determinar la quantia de la concessió serà determinada en funció dels ingressos del sol·licitant, o en cas de no disposar-ne, es tindran en compte els ingressos de la unitat familiar, del cost de l'acció o del mòdul econòmic estipulat en l'article 23 i de l'aportació econòmica del sol·licitant.
  
2. La quantia màxima de l'ajuda no podrà ser superior al cost de la necessitat que tracta de cobrir l'ajuda ni superar el mòdul econòmic establit en l'article 23.
  
3. Si amb posterioritat a la concessió de l'ajuda s'adjudicara al beneficiari una plaça en un centre públic o subvencionat, l'eficàcia de l'ajuda es deixarà sense efecte per desaparició del fet que va donar lloc a la concessió de l'ajuda.
  
Article 23. Mòduls econòmics
  
El mòdul econòmic pel qual es regixen estes prestacions per a l'internament en centres de discapacitats i de malalts mentals crònics podran ascendir fins un màxim de 44,73 €/persona/dia.
  
Títol II
  
Procediment
  
Capítol I
  
Lloc i termini de presentació
  
Article 24. Lloc de presentació
  
1. Les sol·licituds d'ajuda destinades a centres i programes es presentaran, junt amb la documentació requerida, en la direcció territorial de Benestar Social de la província on radique el centre o es desenvolupe el programa per al qual se sol·licita la subvenció, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds de les prestacions econòmiques individualitzades es presentaran, junt amb la documentació requerida, en l'ajuntament del municipi on residisca el sol·licitant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Els ajuntaments les remetran, havent sigut objecte d'informe degudament, a les direccions territorials de Benestar Social.
  
Article 25. Terminis de presentació
  
El termini de presentació de sol·licituds serà el següent:
  
1. Per a subvencions destinades a manteniment de centres i programes, el termini serà de 30 dies hàbils comptadors a partir de l'endemà de la publicació d'esta orde en el Diari Oficial de la Generalitat Valenciana.
  
2. Per a prestacions econòmiques individualitzades, des de l'endemà de la publicació d'esta orde fins al 30 d'abril de l'any 2005. No obstant això, amb caràcter extraordinari, podran admetre's i tramitar-se aquelles sol·licituds d'ajudes presentades amb posterioritat a eixa data, sempre que s'acredite documentalment l'aparició de la necessitat fora del termini normal de presentació de sol·licituds i dins dels límits pressupostaris.
  
Capítol II
  
Tramitació, valoració, resolució i recursos
  
Article 26. Instrucció
  
1. Rebudes les sol·licituds, les direccions territorials de Benestar Social les verificarà, podent realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit en la seua petició, amb resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les direccions territorials de Benestar Social emetran informe sobre els expedients de sol·licitud de subvenció i remetran a la Direcció General d'Integració Social de Discapacitats per a la seua resolució aquells expedients que sol·liciten ajudes destinades a manteniment de centres o programes.
  
3. En qualsevol fase de la tramitació de l'expedient, a la vista de la documentació existent en cada un d'estos i de les obligacions que s'adquirixen per la concessió de l'ajuda, es podran demanar informes als organismes i a les entitats que s'estime oportú i efectuar les comprovacions necessàries sobre l'exactitud de tot això.
  
4. Amb caràcter general, els tràmits que hagen de ser omplits pels interessats o interessades en el curs del procediment s'esmenaran segons el que establix l'article 76 del text legal citat anteriorment.
  
Article 27. Valoració
  
1. Per a la valoració i concessió d'estes ajudes, la Direcció General d'Integració Social de Discapacitats atendrà als criteris dels articles 3 i 18 de la present orde, a la planificació i racionalització dels recursos i a les limitacions pressupostàries.
  
2. D'acord amb l'objecte i àmbit dels diferents tipus d'ajudes destinades a centres, programes i prestacions econòmiques individualitzades, s'establixen les següents comissions de valoració:
  
I) Comissió de valoració d'ajudes destinades a centres.
  
Es constituirà una comissió de valoració en les direccions territorials corresponents, amb la composició següent:
  
- Director o directora territorial de Benestar Social, com a president.
  
- Cap d'Àrea d'Integració Social de Discapacitats.
  
- Cap del Servici d'Acció Social, de la direcció territorial.
  
- Cap de Servici de Discapacitats de la direcció general i/o cap de Servici de Malalts Mentals de la direcció general.
  
- Cap de Secció de Discapacitats de la direcció general.
  
- Cap de la Secció de Discapacitats de la direcció territorial, com a secretari.
  
- Tècnic o tècnica de la secció que haja estudiat l'expedient.
  
II) Comissió de valoració d'ajudes destinades a programes.
  
a) Per a aquelles sol·licituds d'entitats que presenten programes únicament d'àmbit provincial, seran valorades per una comissió de valoració que es constituirà en es direccions territorials, amb la composició següent:
  
- Director o directora territorial de Benestar Social, com a president.
  
- Cap d'Àrea d'Integració Social de Discapacitats.
  
- Cap de Servici d'Acció Social, de la direcció territorial.
  
- Cap de Servici de Discapacitats de la direcció general i/o cap de Servici de Malalts Mentals de la direcció general.
  
- Cap de Secció de Discapacitats de la direcció general.
  
- Cap de la Secció de Discapacitats de la direcció territorial, com a secretari.
  
- Tècnic/a de la secció que haja avaluat l'expedient.
  
b) Les sol·licituds de programes presentades per federacions, l'execució de les quals comprenga actuacions en les tres províncies de la Comunitat Valenciana i, a més, el programa presentat atenga directament a un nombre superior a 500 persones físiques associades, seran valorats per una comissió de valoració d'àmbit territorial autonòmic, constituïda amb la composició següent:
  
- Cap d'Àrea d'Integració Social de Discapacitats, com a president.
  
- Cap de Servici de Discapacitats de la direcció general i/o cap de Servici de Malalts Mentals de la direcció general.
  
- Cap de Secció de Discapacitats de la direcció general, com a secretari.
  
- Caps de la Secció de Discapacitats de les direccions territorials.
  
- Tècnic o tècnica de programes del Servici de Discapacitats i/o del Servici de Malalts Mentals, que haja avaluat l'expedient.
  
c) Les sol·licituds de programes presentades per federacions, que només tinguen actuacions en una o dos províncies, o bé el programa presentat atenga directament un nombre inferior a 500 a persones físiques associades, seran valorades per la comissió de valoració de l'àmbit de la direcció territorial de la província en què tinga la seua seu social l'associació o federació sol·licitant.
  
III) Comissió de valoració de prestacions econòmiques individualitzades.
  
Es constituirà una comissió de valoració en les direccions territorials corresponents, amb la composició següent:
  
- Cap de Servici d'Acció Social, de la direcció territorial, com a president.
  
- Cap de la Secció de Discapacitats de la direcció territorial, com a secretari.
  
- Tècnic o tècnica de la secció que haja estudiat l'expedient.
  
3. Les comissions de valoració actuaran com a òrgan col·legiat, d'acord amb el que preveu l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, elevant les corresponents propostes de resolució de concessió o denegació d'ajudes a l'òrgan competent per a la resolució.
  
Article 28. Resolució
  
1. En les sol·licituds d'ajudes relatives al manteniment de centres i programes escaurà resoldre al director general d'Integració Social de Discapacitats, per delegació de la consellera de Benestar Social, segons el que preveu la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans en la conselleria.
  
2. En les sol·licituds de prestacions econòmiques individualitzades, es delega la facultat de resolució en els directors o directores territorials de Benestar Social.
  
3. El termini màxim per a tramitar i resoldre les sol·licituds per a les ajudes regulades en els capítols I i II del títol I serà de tres mesos a partir de la data en què es dicte la resolució de la Conselleria de Benestar Social per la qual es done publicitat a les línies pressupostàries que finançaran les subvencions regulades en la present orde.
  
4. En els casos en què calga requerir l'interessat l'esmena de deficiències i/o aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu compliment efectiu pel beneficiari o, si no n'hi ha, pel transcurs del termini concedit.
  
5. Excepcionalment, podrà acordar-se l'ampliació de tals terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
  
6. En tots els casos, transcorregut el termini màxim sense haver-se notificat resolució expressa, caldrà entendre desestimada la sol·licitud formulada per l'interessat, d'acord amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
No obstant això, si es desestimaren totalment o parcialment sol·licituds per falta de consignació pressupostària i amb posterioritat a la finalització del termini de resolució s'incrementaren els crèdits destinats a finançar estes ajudes, les mencionades sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat Valenciana de la resolució de la consellera de Benestar Social que done publicitat a este increment.
  
7. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'acció sol·licitada que ha de desenvolupar l'entitat beneficiària o el sol·licitant.
  
8. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
10. Podrà ser motiu de denegació la incorrecta o la nul·la justificació d'ajudes d'exercicis anteriors, sempre que les esmentades circumstàncies s'hagueren constatat per resolució ferma, amb tramitació prèvia del corresponent procediment en què s'haja donat audiència a l'interessat, i que no hagueren transcorregut més de cinc anys de la seua fermesa.
  
11. La Conselleria de Benestar Social no assumirà obligacions que es deriven de la relació laboral del personal dels centres subvencionats, sinó que seran els seus titulars els qui en respondran amb caràcter exclusiu.
  
11. Així mateix, la concessió d'una subvenció, a l'empara d'esta orde, no comportarà cap obligació per part d'esta Conselleria d'atorgar subvencions en exercicis posteriors.
  
12. La present convocatòria podrà resoldre's a través de resolució o conveni.
  
Quan l'especialitat de l'objecte o de les obligacions que es regulen així ho exigisca, aquelles subvencions que tinguen per destinataris persones jurídiques de naturalesa pública o privada, podran articular-se per mitjà d'un document administratiu subscrit per ambdós parts, on consten els seus drets i obligacions i l'objecte de la subvenció, amb detall dels programes que calga subvencionar. Tot això amb independència de la resolució administrativa de concessió de la subvenció, que en tot cas haurà de produir-se.
  
Article 29. Recursos
  
1. Les resolucions que es dicten a l'empara de la present convocatòria esgoten la via administrativa i contra elles podrà interposar-se recurs potestatiu de reposició en el termini d'un mes comptador de l'endemà de la seua notificació.
  
2. Davant de la desestimació per silenci administratiu podrà interposar-se contra l'acte presumpte idèntic recurs en el termini de tres mesos comptadors des que haguera finalitzat el termini per a dictar i notificar la resolució expressa que s'indica en article 28.3 de la present orde.
  
3. Tot això sense perjuí que en ambdós supòsits, l'interessat puga interposar, directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de la dita jurisdicció, o qualsevol altre recurs que estime pertinent.
  
4. En el cas que l'entitat sol·licitant fóra una entitat local, caldrà ajustar-s'hi al que disposa l'article 44.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Títol III
  
Del pagament i de la justificació de les subvencions
  
Article 30. Garanties prèvies al pagament de la subvenció
  
1. Quan es produïsquen bestretes de pagament, el beneficiari de la subvenció quedarà obligat a garantir-ne la totalitat de l'import. A este efecte, s'entendrà per bestretes de pagament les quantitats que siguen lliurades a favor del beneficiari amb anterioritat al fet que este justifique el gasto corresponent.
  
No obstant això, queden exceptuades d'esta obligació les corporacions locals. Igualment, queden exonerades del compliment d'esta obligació les entitats sense ànim de lucre, les persones físiques i les famílies en què concórreguen les circumstàncies previstes en l'art. 47 bis, apartat 3, lletra A, del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell.
  
2. L'esmentada garantia podrà constituir-se en forma d'aval bancari o pòlissa d'assegurament subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari o amb renúncia expressa al benefici d'excussió previst en l'article 1.830 del Codi Civil.
  
3. Per a la constitució i tramitació de les garanties caldrà ajustar-se al que disposa la secció II, capítol III, títol II del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques; al capítol III, títol II, llibre I del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques; i a l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV de 7 de març de 1986).
  
4. Siga quina siga la forma triada per a formalitzar la garantia, esta haurà de depositar-se en les direccions territorials d'Economia i Hisenda de la província corresponent, les quals faran entrega al beneficiari de la carta de pagament acreditativa del depòsit, que haurà de ser presentada pel beneficiari en la Direcció Territorial de Benestar Social de la dita província com a requisit previ i inexcusable per al pagament de la bestreta.
  
Article 31. Sistema de pagaments de les subvencions
  
1. Llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions previstes en esta orde s'ajustarà als percentatges que establix l'article 47 bis del Text Refós de la Llei d'Hisenda Pública:
  
a) S'anticiparà fins a un 40% de l'import de la subvenció després de la seua concessió.
  
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà un segona bestreta la quantia del qual ascendirà fins a un 20% de l'import de la subvenció.
  
c) La resta s'abonarà després de la justificació pel beneficiari de la totalitat del gasto objecte de la subvenció atorgada.
  
La concreció dels percentatges d'ajudes dirigides al manteniment de centres i desenvolupament de programes es concretarà, bé en la resolució de la Conselleria de Benestar Social, per la qual es determinen els crèdits que han de finançar els servicis socials en el sector de discapacitats, o bé, i en tot cas, en la resolució de la concessió de les ajudes i subvencions.
  
2. El pagament de les prestacions econòmiques individualitzades s'efectuarà contra presentació per part de la persona beneficiària, de la justificació o justificacions per a acreditar l'efectiva i correcta aplicació del gasto efectuat. El pagament d'este tipus d'ajudes podrà realitzar-se en un pagament únic o en pagaments fraccionats.
  
Article 32. Sistema de justificació de les subvencions
  
1. El procediment per a realitzar la justificació d'estes subvencions estarà directament relacionat amb el sistema de pagaments establit en l'article 31 de la present Orde per als diferents tipus de subvencions, procediment que s'especificarà en cada una de les resolucions de concessió.
  
2. La justificació total presentada pel beneficiari haurà de ser, com a mínim, igual al gasto total estimat del centre o programa, objecte de la subvenció, no podent ser compensades entre si les quantitats subvencionades per diferents centres i programes.
  
3. En el cas d'ajudes destinades a centres, el gasto que calga justificar serà, com a mínim, igual al cost estimat de funcionament del centre que va servir de base per al càlcul de la subvenció, havent d'estar desglossat entre els distints conceptes objecte de subvenció que consten en la resolució o en els documents que l'acompanyen.
  
4. Els gastos que caldrà justificar en les subvencions relatives a programes es correspondran sempre amb els continguts dels esmentats programes, no sent-hi admissibles gastos d'actuacions que no estiguen específicament previstes en la descripció dels programes subvencionats. Així mateix, no podran ser compensades entre si les quantitats justificades corresponents a diferents programes subvencionats.
  
5. En el cas de beneficiaris de prestacions econòmiques individualitzades, la Direcció Territorial de Benestar Social, establirà l'adequat seguiment del gasto objecte de la subvenció. Estos beneficiaris estaran obligats a entregar, a requeriment d'aquella, tots els documents, factures, o altres que calga per a justificar la quantia del gasto efectuat en relació amb l'objecte subvencionat, tal gasto haurà d'haver sigut realitzat amb anterioritat al 31 de desembre del 2005.
  
Article 33. Documentació justificativa que haurà de presentar el beneficiari
  
1. En el cas de subvencions que financen el manteniment de centres, la justificació del gasto consistirà en la presentació davant de la Direcció Territorial de Benestar Social corresponent de tota la documentació necessària per a acreditar el gasto realitzat, entre la qual haurà d'incloure's, si més no, la següent:
  
- Documents acreditatius del gasto corresponent a la nòmina de treballadors del centre, incloent-hi els fulls de salari degudament subscrits per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure la certificació bancària d'haver sigut «pagat» o «carregat en compte».
  
- Si hi haguera persones treballant en el centre en virtut de contractes de prestació de servicis, caldrà aportar les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
  
2. En el cas de subvencions corresponents a programes la justificació consistirà en la presentació davant de la Direcció Territorial de Benestar Social corresponent o davant de la Direcció General d'Integració Social de Discapacitats, si escau, de tota la documentació necessària per a acreditar el gasto realitzat, entre la qual caldrà incloure la relativa als gastos del personal que participa en la realització del programa, incloent-hi els fulls de salari degudament subscrits pels treballadors i els documents acreditatius del pagament a la Seguretat Social de les quotes relatives a les seues cotitzacions socials, on figure la certificació bancària d'haver sigut «pagat» o «carregat en compte».
  
En el cas que hi haja persones que col·laboren en els programes a canvi d'una gratificació, caldrà presentar els rebuts justificatius del gasto, en què conste el nom de l'entitat, i el nom, cognoms i document nacional d'identitat de la persona col·laboradora. Així mateix, si haguera professionals col·laborant en els programes en virtut de contractes de prestació de servicis, caldrà aportar les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
  
Les factures acreditatives del gasto realitzat hauran de reunir els requisits arreplegats en el Reial Decret 1.496/2003, de 28 de novembre, pel qual s'aprova el reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, 29.11.2003) i normativa de desplegament.
  
3. Les corporacions locals podran substituir l'esmentada documentació per una certificació expedida per l'interventor local en què consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Estes quantitats han de trobar-se, almenys, en situació de «obligacions reconegudes» i així haurà de fer-se constar en la certificació.
  
4. Excepcionalment, la Direcció General d'Integració Social del Discapacitat, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 34. Termini de presentació de la justificació de les subvencions
  
Amb independència del tipus de subvenció de què es tracte, el termini màxim de presentació de la justificació finalitza el dia 31 de gener de l'any 2006.
  
Article 35. Desistiment sense efecte, minoració i reintegrament
  
Es podrà dictar una resolució de desistiment sense efecte o minoració, i en tot cas de reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
El procediment s'iniciarà d'ofici com a conseqüència de la mateixa iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar la resolució procedent serà de tres mesos des del moment en què va ser incoat l'expedient de desistiment sense efectes o de minoració.
  
Les quantitats que es reintegren tindran consideració d'ingrés de dret públic, a l'efecte del procediment aplicable per a la cobrança.
  
Article 36
  
Les regles contingudes en este títol s'aplicaran sempre que la corresponent Llei de Pressupostos o les seues normes de desplegament no establisquen condicions distintes.
  
DISPOSICIONS ADDICIONALS
  
Primera
  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat, especialment en matèria pressupostària.
  
Segona
  
Les ajudes objecte d'esta convocatòria queden condicionades a l'existència de crèdit adequat i suficient en els pressupostos de la Generalitat Valenciana, per a l'exercici 2005.
  
A este efecte, es publicarà resolució de la consellera de Benestar Social en el Diari Oficial de la Generalitat Valenciana per mitjà de la qual es faran públiques les línies pressupostàries que sufragaran estes ajudes, així com els seus imports.
  
DISPOSICIONS FINALS
  
Primera
  
S'autoritza la subsecretària de la Conselleria de Benestar Social i el director general d'Integració Social de Discapacitats a dictar totes les instruccions que calga que en el desenvolupament de la present orde.
  
Segona
  
Quan, per part de les entitats sol·licitants, es faça publicitat a través de qualsevol mitjà de comunicació dels centres i els programes subvencionats, totalment o parcialment, per mitjà de les ajudes a què es referix esta orde, serà obligatori fer-hi constar explícitament que es tracta d'un centre o programa «subvencionat per la Generalitat Valenciana».
  
En els locals dels centres subvencionats s'haurà d'exposar, en lloc visible, una placa d'identificació en què s'indique la condició de subvencionat per la Generalitat Valenciana, quan l'ajuda siga superior al 50% del cost del servici.
  
Tercera
  
La present orde entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució de concessió sobre les sol·licituds d'ajuda, al seu empara, fins que no es publique la resolució de la consellera de Benestar Social en el Diari Oficial de la Generalitat Valenciana per mitjà de la qual es faran públiques les línies pressupostàries que sufragaran estes ajudes, així com els seus imports en l'exercici de l'any 2005.
  
Quarta
  
Contra les bases de la present convocatòria, s'hi podrà interposar potestativament recurs de reposició davant del mateix òrgan que l'ha dictat en el termini d'un mes, comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar-hi qualsevol altre que estimen pertinent.
  
València, 21 de desembre de 2004
  
La consellera de Benestar Social,
  
ALICIA DE MIGUEL GARCÍA